જીએસટી કાઉન્સિલની ગત સપ્તાહની બેઠકમાં કુલ ૨૧૧ ચીજવસ્તુઓના દરમાં ઘટાડો કરવામાં આવ્યો છે. કેટલીક ચીજવસ્તુઓના જીએસટી દરોમાં વિસંગતતા હતી એટલે તેમાં ફેરફાર અપેક્ષિત હતો. પરંતુ જે રીતે વ્યાપક સ્તરે કરવેરાના સ્લેબમાં અને દરોમાં ફેરફાર કરાયા છે તેમાં ચૂંટણીનું દબાણ સ્પષ્ટ જોઇ શકાય છે. ખાસ કરીને ગુજરાતની ચૂંટણીમાં કૉંગ્રેસે લોકોની નાડ પારખીને જીએસટીનો મુદ્દો લોકો વચ્ચે અને વેપારીઓ વચ્ચે સતત ઉઠાવવાનું ચાલુ રાખ્યું, એ પછી સરકાર માટે કોઇ વિકલ્પ ન હતો. નાણા પ્રધાન કહેતાં જીએસટી કાઉન્સિલ આ બાબતમાં લોકલાગણીને બહુ વહેલા લક્ષમાં લઇ શકી હોત. પણ એમ ન બની શક્યું એમાં સરકાર પક્ષે લોકોની લાગણીને ધરાર ન સમજવાનો હઠાગ્રહ પણ છે. એવુ જ જીએસટી અંગે વેપારીઓની મુશ્કેલીની બાબતમાં છે.